Halsey

Ashley Nicolette Frangipane (s. 29. syyskuuta 1994 Edison, New Jersey, Yhdysvallat), tunnetaan artistinimellä Halsey, on yhdysvaltalainen laulaja, lauluntekijä ja näyttelijä. Hänet tunnetaan omalaatuisesta laulutavastaan ja hänen musiikkinsa sisältää useita popin eri muotoja. Hän sai levytyssopimuksen Astralwerks-yhtiöltä vuonna 2014 ja julkaisi ensimmäisen EP:nsä Room 93. Halseyn debyyttialbumi Badlands (2015) nousi ensimmäisellä listaviikollaan Yhdysvalloissa Billboard 200 -albumilistan kakkoseksi. Badlands ja sitä seuranneet Hopeless Fountain Kingdom (2017) ja Manic (2020) myivät kaikki platinaa.

Halsey on tunnettu myös The Chainsmokersin kanssa tekemästään kappaleesta ”Closer”, joka oli vuoden 2016 suurimpia radiohittejä. Hän on tehnyt myös ääninäyttelijän töitä ja esiintyi elokuvassa Americana (2023).

 Tausta 
Ashley Frangipane syntyi vuonna 1994 New Jerseyn Edisonissa. Hänen isänsä on afroamerikkalainen, ja hänen äitinsä on italialaista ja unkarilaista syntyperää. Halseylla on kaksi nuorempaa veljeä, Sevian ja Dante.

Frangipanen ollessa lapsi perhe muutti usein, ja tullessaan teini-ikään hän oli käynyt jo kuutta eri koulua. Hän kasvoi kuunnellen muun muassa Alanis Morissettea, Justin Bieberiä ja Brand New’ta. Frangipane on kertonut olleensa koulukiusattu, ja yrittäneensä itsemurhaa 17-vuotiaana. Hänellä todettiin tällöin kaksisuuntainen mielialahäiriö. Samoihin aikoihin hän alkoi tapailla 24-vuotiasta miestä, joka asui Brooklynissä lähellä Halsey Streetin metroasemaa, mistä Frangipane otti artistinimensä.

Frangipane valmistui high schoolista vuonna 2012 ja opiskeli sen jälkeen vähän aikaa design-koulussa Rhode Islandilla. Hän keskeytti koulun rahapulan vuoksi ja siirtyi yhteisöcollegeen, mutta keskeytti lopulta senkin. Frangipane on kertonut käyttäneensä tuohon aikaan huumeita ja joutui tämän vuoksi muuttamaan kotoa. Hän asui sen jälkeen Lower Manhattanilla eräässä kellarissa muiden huumeidenkäyttäjien kanssa ja välillä myös kodittomien suojassa.

 Musiikkiura 
Halsey alkoi kirjoittaa musiikkia 17-vuotiaana. Hän julkaisi ensin videoita YouTubeen ja Tumblriin ja tuli tunnetuksi Taylor Swiftin kappaleesta ”I Knew You Were Trouble” tekemästään parodiasta. 

Halsey tapasi alkuvuodesta 2014 tarkemmin nimeämättömän ”musiikkimiehen”, joka piti hänen äänestään ja ehdotti yhteistyötä. Lopputuloksena oli demo nimeltä ”Ghost”, jonka Halsey jakoi SoundCloudissa. Kappale sai heti laajaa huomiota ja päätyi lopulta soimaan radiossa. Useat levy-yhtiöt tarjosivat Halseylle sopimusta, mutta hän otti vastaan Astralwerks-yhtiön tarjouksen, koska sopimus salli hänelle enemmän luovaa vapautta.

Halsey julkaisi EP:n Room 93 lokakuussa 2014. Hän alkoi työstää esikoisalbumiaan ja pääsi lämmittelijäksi Imagine Dragonsin kiertueelle. Halsey julkaisi debyyttialbuminsa Badlands 28. elokuuta 2015. Kaikki albumin kappaleet ovat Halseyn käsialaa ja sitä oli tuottamassa muun muassa hänen silloinen poikaystävänsä Lido. Dystopia-aiheinen albumi sai myönteisen vastaanoton: se otti ensimmäisellä listaviikolla Billboard 200 -listan kakkossijan ja menestyi myös ulkomaisilla listoilla. Kaikki albumin singlet, ”Ghost”, ”New Americana”, ”Colors” ja ”Castle”, myivät Yhdysvalloissa platinaa. Albumin deluxe-versiolle sisältynyt ”Gasoline” oli myös suosittu ja myi platinaa, vaikkei ollut singlejulkaisu.

Halsey oli fiittaajana The Chainsmokersin singlellä ”Closer”, jota hän oli myös kirjoittamassa ja josta tuli hänen ensimmäinen todellinen hittinsä. ”Closer” oli vuoden 2016 soitetuimpia kappaleita ja pysyi Billboard Hot 100 -listan ja useiden eurooppalaisten listojen kärkisijalla viikkojen ajan.

Halseyn toinen albumi, vuonna 2017 julkaistu Hopeless Fountain Kingdom, on hänen sanojensa mukaan ”radioystävällisempi”. Hän halusi tehdä myös valtavirtaan sopivaa musiikkia ja kirjoitti albumille aiempaa romanttisempia sanoituksia. Albumi otti kärkisijan Yhdysvaltojen ja Kanadan levylistoilla ja sen singleistä eniten menestystä sai ”Bad at Love”, joka oli Billboard Hot 100 -listalla viidentenä. Halsey lähti myös ensimmäiselle maailmankiertueelleen syyskuussa 2017 mainostamaan albumiaan. Hänen seuraava listahittinsä oli Benny Blancon esikoissingle ”Eastside”, joka julkaistiin heinäkuussa 2018.

Toisen albumin julkaisun jälkeen Halseyn artistisopimus siirrettiin Astralwerksin emoyhtiön, Capitol Recordsin alaisuuteen. Halsey kirjoitti yhdessä Justin Timberlaken ja Timbalandin kanssa singlen ”Without Me”, joka julkaistiin lokakuussa 2018. Erokappale oli Halseyn ensimmäinen Billboard Hot 100 -listan kärkeen noussut single pääartistina. ”Without Me” oli myös useilla ulkomaisilla listoilla kolmen kärjessä, ja siitä tuli Yhdysvalloissa moninkertainen platinasingle. Tammikuussa 2020 Halsey julkaisi kolmannen albuminsa Manicin, josta tuli maailmanlaajuisesti hänen myydyin levynsä.

Halsey julkaisi neljännen albuminsa If I Can’t Have Love, I Want Power vuonna 2021. Hän erosi Capitolista vuonna 2023 ja sai uuden levytyssopimuksen Columbia Recordsilta. Halseyn viides albumi The Great Impersonator julkaistiin 2024.

 Musiikkityyli 
Halseyn mukaan musiikki on hänelle ”tunnustuksellinen lähestymistapa” ja terapiamuoto. Hänet tunnetaan ”indie-tyylisestä” laulutavastaan ja hänen musiikkinsa sisältää useita popin eri muotoja. Hän on ottanut kappaleisiinsa myös vaihtoehtorock-elementtejä ja r&b:tä. Halsey keskittyy kappaleissaan henkilökohtaisiin kokemuksiinsa ja tarinankerrontaan.

 Yksityiselämä 
Halsey on avoimesti biseksuaali sekä sukupuolineutraali. Koska Halsey on puoliksi afroamerikkalainen, hän identifioi itsensä mustaksi, vaikka ihonvärinsä puolesta häntä voi pitää valkoisena naisena.

Halseylla on useita sairauksia, kuten Ehlers–Danlosin syndrooma, Sjögrenin oireyhtymä, syöttösolujen aktivaatio-oireyhtymä ja posturaalinen ortostaattinen takykardiaoireyhtymä. Hänellä on diagnosoitu myös ADHD.

Halseyn seurustelukumppaneita ovat olleet esimerkiksi Lido, G-Eazy, Yungblud ja Evan Peters. Hän sai pojan heinäkuussa 2021 miesystävänsä, turkkilaistaustaisen Alev Aydinin kanssa. Pari erosi myöhemmin, ja Halsey haki poikansa yksinhuoltajuutta. Hän on aiemmin kokenut kolme keskenmenoa, jotka johtuivat endometrioosista.

Halsey kihlautui näyttelijä Avan Jogian kanssa vuonna 2024.

 Diskografia 

 Studioalbumit 
 Badlands (2015)
 Hopeless Fountain Kingdom (2017)
 Manic (2020)
 If I Can’t Have Love, I Want Power (2021)
 The Great Impersonator (2024)

 EP:t 
 Room 93 (2014)

 Singlet 
 ”Ghost” (2014)
 ”New Americana” (2015)
 ”Colors” (2016)
 ”Castle” (Metsästäjä ja talvinen taistelu, 2016)
 ”Not Afraid Anymore” (Fifty Shades Darker, 2017)
 ”Now or Never” (2017)
 ”Bad at Love” (2017)
 ”Him & I” (G-Eazyn kanssa, 2017)
 ”Alone” (mukana Big Sean ja Stefflon Don, 2018)
 ”Eastside” (Benny Blancon ja Khalidin kanssa, 2018)
 ”Without Me” (2018)
 ”11 Minutes” (Yungbludin kanssa, mukana Travis Barker, 2019)
 ”Nightmare” (2019)
 ”Graveyard” (2019)
 ”You Should Be Sad” (2020)
 ”Be Kind” (Marshmellon kanssa, 2020)
 ”Life’s a Mess” (Juice Wrldin kanssa, 2020)

 Vierailevana artistina 
 ”Closer” (The Chainsmokers, 2016)
 ”Boys with Luv” (BTS, 2019)

 Filmografia 
Elokuvat Vuosi Suomenkielinen nimi Alkuperäinen nimi Rooli2018  Teinititaanit-elokuva  Teen Titans Go! To the Movies  Ihmenainen (äänirooli) A Star Is Born  itsenään (cameo) 2021 Sing 2  Porsha Crystal (äänirooli) 2023  Americana  Mandy Starr 2024  MaXXXine  Tabby Martin

 Lähteet 

Luokka:Yhdysvaltalaiset laulajat
Luokka:Yhdysvaltalaiset lauluntekijät
Luokka:Yhdysvaltalaiset näyttelijät
Luokka:Afroamerikkalaiset
Luokka:Vuonna 1994 syntyneet
Luokka:Elävät henkilöt